EPISTOLA IV. PATRES SYNODI SEXTAE AD AGATHONEM PAPAM. EXEMPLUM LITTERARUM  missarum a sancto et universali sexto concilio ad Agathonem sanctissimum et beatissimum papam senioris Romae.
Author: Agatho papa
Date:  [presbyter] [peccator] [Pisidarum]

Sanctum et universale concilium, quod per Dei gratiam et piam sanctionem piissimi ac fidelissimi magni imperatoris Constantini congregatum est in hac a Deo conservanda et regia Constantinopoli nova Roma in secreto sacri palatii dicto Trullo, sanctissimo ac beatissimo papae senioris Romae Agathoni in Domino salutem.

Maximi morbi majoribus indigent auxiliis, ut scitis, beatissimi: atque idcirco Christus verus Deus noster, virtus vere rerum omnium conditrix et gubernatrix, sapientem dedit medicum, vestram a Deo honoratam sanctitatem, contagia haereticae luis fortiter propulsantem remediis orthodoxiae, ac valetudinis robur membris Ecclesiae largientem. Itaque tibi, ut primae sedis antistiti universalis ecclesiae, quid agendum sit relinquimus, stanti super firmam fidei petram libenter, perlectis verae confessionis litteris a vestra paterna beatitudine ad piissimum imperatorem missis: quas ut a summo apostolorum vertice divine perscriptas agnoscimus, per quas exortam nuper multiplicis erroris haereticam sectam depulimus, Constantino nobis ad decernendum hortatore, qui divine imperat, sceptraque clementissime regit, quo adjutore, impietatis errorem evertimus, haereticorum nefariam doctrinam quasi obsidione adorti. Inde fundamenta exsecrandae eorum haereseos prorsus convellentes, eosque armis spiritualibus paternisque aggredientes, et linguas eorum, ne inter se accommodate loquerentur, confundentes, exstructam ab iis impiissimae haeresis turrim subruimus: ac ipsos, ut lapsos circa fidem ac peccatores, in matutinis extra castra atriorum Dei, ut Davidice loquamur , anathematibus interfecimus, ex sententia per sacras vestras litteras de iis prius lata, videlicet Theodorum episcopum Pharan, Sergium, Honorium, Cyrum, Paulum, Pyrrhum et Petrum. Ad hoc autem et post eos anathematibus haereticorum juste subjecimus et eos, qui vivunt suscepta illorum impietate, vel, ut apertius dicatur, Apollinarii, et Severi, et Themistii exosorum Deo, Macarium qui fuit Antiochensium magnae urbis episcopus, quem et pastoritia pelle merito ipsius denudavimus, propter impoenitentiam ejus circa orthodoxam fidem et obstinatam pervicaciam; et Stephanum ejus ad amentiam discipulum, ad impietatem doctorem: item Polychronium, qui in dogmatibus haereticis nomini suo respondens, inveteravit: eos demum, qui similia, atque hi, impoenitenter docuerunt, aut docent, aut sentiunt, aut senserunt. Hactenus igitur moeror nobis et tristitia, et multae lacrymae fuere. Non enim risimus proximorum ruinas, nec eorum effraenato furore laeti exsultavimus, nec idcirco sumus elati, ut eam ob rem gravius caderemus: non sic in his, o venerabile et sacrum caput, edocti sumus, qui universitatis dominum Christum humanum ac summe bonum et benignum habeamus: qui et hortatur nos, ut, sicut bonos decet, sacerdotalium ipsius legum, in quantum fieri possit, simus imitatores, formamque obtineamus pastoralis ejus et conciliatricis gubernationis. Sed et ad poenitentiae conversionem tum serenissimus imperator, tum nos, eos varie hortati sumus, omniaque gessimus religione et diligentia singulari: non commoti gratia, non odio, quemadmodum ex iis cognoscere potestas, quae in unoquoque negotio sunt pertractata, et relata in commentarios, et in praesentia ad vestram beatitudinem mittuntur: ac intelligetis a vicariis sanctitatis vestrae, Theodoro ac Georgio dilectis Deo presbyteris, et Joanne religiosissimo diacono, et Constantino venerabili hypodiacono, vestris spiritualibus filiis, nostrisque dilectis fratribus: tum ab iis qui a sancta vestra synodo missi sunt, sanctis episcopis qui recte ac probe ex vestra disciplina in primo fidei capitulo una nobiscum decertarunt. Sic nos sancto Spiritu illustrati, vestraque instituti doctrina, infesta dogmata impietatis depulimus, rectissimam orthodoxiae semitam complanantes, piissimo ac serenissimo nostro imperatore Constantino sapienter et divinitus confovente nos in omnibus ac tuente: deinde uno ex nobis, regnantis hujus Constantinopoleos sanctissimo praesule assentientem in primis misso a vobis ad piissimum imperatorem orthodoxiae scripto, ut in omnibus convenienti probabilibus et a Deo instinctis Patribus ac sanctis et universalibus quinque conciliis, et quidem nos omnes Christo Deo continente, quod studebamus, facile confecimus. Deus enim movebat, Deus coronabat confessum. Istinc igitur in nos sancti Spiritus gratia illuxit, potestatem largiens, per assiduas vestras preces, cuncta zizania et omnem arborem non facientem fructum bonum excidendi, et jubens ut igne consumantur. Et corde nos, et lingua, et manu convenientes, omnis erroris expertem, certamque nec fallentem definitionem, vivifici Spiritus ope, edidimus, non transferentes, sicut scriptum est, terminos antiquos ; absit: sed in sanctorum et probabilium Patrum testimoniis et auctoritatibus permanentes, ac definientes, ut, sicuti ex duabus et in duabus naturis, divinitate atque humanitate, ex quibus compositus est, et in quibus existit, Christus verus Deus noster praedicatur a nobis, et glorificatur inseparabiliter, et inconvertibiliter, inconfuse, et indivise: ita et duas naturales operationes indivise, inconvertibiliter, inconfuse, impartibiliter praedicemus, quemadmodum in iis quae a nobis synodaliter definita sunt, declaratum est; quibus et Deum imitantis imperatoris nostri potestas annuens, propria manu subsignavit: abjicientesque, ut praedictum est, impiissimam et imaginariam de una voluntate unaque operatione in dispensatione incarnationis Christi veri Dei nostri, et condemnantes haeresin, ex eoque confundentium ac dividentium turbas compressimus, inflammatamque procellam caeterarum haereseon exstinximus, orthodoxae autem fidei splendidam lucem vobiscum clare praedicavimus: quam ut iterum per honorabilia vestra rescripta confirmetis, vestram oramus paternam sanctitatem: per quam bona spe in Christum freti confidimus, misericordem ejus benignitatem largituram Romanae reipublicae, clementissimo imperatori nostro commissae, stabilitatem; exornaturamque diuturnis jugibusque victoriis serenam ejus mansuetudinem: foreque ut, praeter bona quae hic elargita est, sistat vestram Deo honorabilem sanctitatem tremendo ejus illi tribunali, quae sincere ac vere fidem confessa est, custodiendam incolumem, et conservantem creditos ipsi a Deo orthodoxos greges. Universam, quae cum vestra est beatitudine, in Christo fraternitatem nos, et qui nobiscum sunt, plurimum salutamus. Georgius misericordia Dei episc. Constantinopoleos novae Romae subsignavi. Petrus misericordia Dei episc. et vicarius sedis Alexandrinae magnae urbis subsignavi. Theophanes misericordia Dei episc. Theopoleos sive Antiochiae subsignavi. Georgius humilis presbyter sanctae Christi Dei nostri Anastaseos exhibens locum Theodori sanctissimi presbyteri, et vicarii apostolicae sedis Hierosolymorum, similiter subsignavi. Joannes misericordia Dei episc. Thessalonicensis civitatis, pro me et synodo quae sub me est similiter subsignavi. Philalethes indignus episc. Caesareae metropoleos, et primas Ponticae dioecesis, pro me similiter subsignavi. Theodorus misericordia Dei episcopus civitatis Trimithuntorum Cypri insulae, et locum tenens Epiphanii sanctissimi mei archiepiscopi, subsignavi. Citonatus indignus episcopus sanctae ecclesiae Calaritanae insulae Sardiniae pro me et synodo quae sub me est, similiter subsignavi. Theodorus presbyter sanctae ecclesiae Ravennatis, et locum exhibens Theodori reverendissimi mei archiepiscopi, similiter subsignavi. Joannes indignus episcopus sanctae ecclesiae Portuensis, legatus totius concilii sanctae et apostolicae ecclesiae apostolicae sedis urbis Romae, pro me simil. subsignavi. Stephanus misericordia Dei episcopus Corinthiorum metropoleos Graecorum provinciae pro me et synodo quae sub me est simil. subsignavi. Basilius misericordia Dei episcopus Gortynensis metropoleos Cretae insulae pro me et synodo quae sub me est simil. subsignavi. Abundantius misericordia Dei episcopus sanctae ecclesiae Tempsanae, et legatus totius concilii sanctae et apostolicae Ecclesiae apostolicae sedis urbis Romae, pro me similiter subsignavi. Joannes indignus episcopus urbis Rhegii, et legatus totius concilii sanctae et apostolicae sedis urbis Romae, simil. subsignavi. Theodorus misericordia Dei episcopus Ephesiorum metropoleos, et primas Asianorum dioecesis, pro me et synodo quae sub me est simil. subsignavi. Sisinnius misericordia Dei episcopus Heracleae metropoleos Europaeorum provinciae, pro me et synodo quae sub me est simil. subsignavi. Plato misericordia Dei episcopus Ancyrae metropoleos primae Galatiae regionis, pro me et synodo quae sub me est similiter subsignavi. Georgius misericordia Dei episcopus Cyzici metropoleos primae Hellespontinae regionis, pro me et synodo quae sub me est simil. subsignavi. Marinus misericordia Dei episcopus Sardensis metropoleos Lydiae regionis, pro me et synodo quae sub me est simil. subsignavi. Petrus indignus episcopus Nicomediae metropoleos Bithyniorum regionis, pro me et synodo quae sub me est similiter subsignavi. Photius misericordia Dei episcopus Nicaeae metropoleos Bithyniorum provinciae, pro me et synodo quae sub me est simil. subsignavi. Joannes misericordia Dei episcopus Chalcedonensis metropoleos Bithyniorum provinciae, simil. subsignavi. Joannes misericordia Dei episcopus Sidorum metropoleos Pamphyliae regionis, pro me et synodo quae sub me est similiter subsignavi. Theodosius misericordia Dei episcopus Sebastensis metropoleos secundae Armeniorum provinciae, pro me et synodo quae sub me est simil. subsignavi. Joannes misericordia Dei episcopus Amaseorum metropoleos Helenoponti provinciae, pro me et synodo quae sub me est simil. subsignavi. Theodorus misericordia Dei episcopus Melitenensis metropoleos primae Armeniorum provinciae, pro me et synodo quae sub me est similiter subsignavi. Justinus misericordia Dei episcopus Tyanensis metropoleos secundae Cappadociae regionis, pro me et synodo quae sub me est similiter subsignavi. Alypius misericordia Dei episcopus Gangrensium metropoleos Paphlagoniae regionis, pro me et synodo quae sub me est similiter subsignavi. Cyprianus misericordia Dei episcopus Claudiopolitanae metropoleos Honoriadis provinciae, pro me et synodo quae sub me est similiter subsignavi. Joannes misericordia Dei episcopus Pessinuntis metropoleos secundae Galatiae regionis, pro me et synodo quae sub me est similiter subsignavi. Polyeuctus misericordia Dei episcopus Myrensium metropoleos Lyciae regionis, pro me et synodo quae sub me est similiter subsignavi. Theodorus misericordia Dei episcopus Stauropolitanae metropoleos Cariae provinciae pro me et synodo quae sub me est similiter subsignavi. Tiberius misericordia Dei episcopus Laodiceae metropoleos Phrygiae regionis Pacatianorum, pro me et synodo quae sub me est similiter subsignavi. Cosmas misericordia Dei episcopus Synnadorum metropoleos Phrygiae Salutariae provinciae, pro me et synodo quae sub me est similiter subsignavi. Constantinus misericordia Dei episcopus Barateorum civitatis, et locum exhibens Pauli sanctissimi metropolitae Iconii metropoleos Lycaoniae regionis, similiter subsignavi. Stephanus misericordia Dei episcopus Antiochenae metropoleos regionis , similiter subsignavi. Joannes misericordia Dei episcopus Pergae metropoleos Pamphyliae regionis pro me et synodo quae sub me est similiter subsignavi. Theopemptus misericordia Dei episcopus Justinianopolitanorum, sive Mocissenorum, Christo amabilis metropoleos secundae Cappadociae regionis similiter subsignavi. Isidorus misericordia Dei episcopus Rhodi metropoleos Cycladum insularum, pro me et synodo quae sub me est similiter subsignavi. Sisinnius misericordia Dei episcopus Hierapolitanorum metropoleos Phrygiae Pacatianae regionis, pro me et synodo quae sub me est, similiter subsignavi. Theodorus misericordia Dei episcopus Tarsensium metropoleos primae Ciliciae regionis, pro me et synodo quae sub me est similiter subsignavi. Stephanus misericordia Dei episcopus Anazarbeorum civitatis secundae Ciliciae regionis, pro me et synodo quae sub me est similiter subsignavi Macrobius misericordia Dei episcopus Seleuciae metropoleos Isaurorum civitatis, pro me et synodo quae sub me est similiter subsignavi. Georgius misericordia Dei episcopus Bizyenorum civitatis Thraciae regionis subsignavi. Theodorus misericordia Dei episcopus Pompeiopolitanorum civitatis Paphlagoniae regionis similiter subsignavi. Zacharias misericordia Dei episcopus Leontopolitarorum civitatis Isaurorum regionis subsignavi. Gregorius misericordia Dei episcopus Mitylenensis urbis Lesbiorum insulae subsignavi. Georgius misericordia Dei episcopus Miletenae civitatis Cariae regionis subsignavi. Sergius misericordia Dei episcopus Selybriorum civitatis Thraciae provinciae subsignavi. Andreas misericordia Dei episcopus Methymnensis civitatis Lesbiorum insulae subsignavi. Alexander misericordia Dei episcopus Cotradorum civitatis Isaurorum provinciae similiter subsignavi. Epiphanius misericordia Dei episcopus Euchaitenorum Christi amabilis metropoleos Helenoponti regionis subsignavi. Joannes misericordia Dei episcopus Carpathi insulae similiter subsignavi. Joannes misericordia Dei episcopus Heracleopolitanae urbis secundae Armeniorum regionis subsignavi. Petrus misericordia Dei episcopus Mesembriae civitatis Haemimontii regionis subsignavi. Petrus misericordia Dei episcopus Sozopontanae civitatis Thraciae provinciae subsignavi.

Notes: (Psal. C, 8) (Prov. XXII, 28)